Sunnuntai-iltana joukko Säkylän varuskunnasta lomilla ollutta Porin prikaatin varusmiestä odotteli paluukyytiä Turun linja-autoasemalla. Runsaasti viime päivinä sataneen lumen vuoksi paikalla oli runsaasti loskaa, joka vaikeutti linja-autojen liikkumista. Varusmiesten avulla yksi linja-auto pääsi liikkeelle.

Varusmiesten apu tallentui Heidi Nikulan valokuvaan, jonka julkaisi esimerkiksi Fölikuljettajat-niminen Twitter-tili.

Ehkä eniten riemua aiheutti kuitenkin Twitter-käyttäjä Tinyphantazman tviitti, jossa hän ryyditti kuvaa tekstillä ”Selviytyjät Turku”. Se keräsikin alle vuorokaudessa yli tuhat tykkäystä ja lähes sata retviittiä.

Fölikuljettajien tilillä kävi jopa Porin prikaati tiedustelemassa, olivatko varusmiehet kenties heidän miehiään.

– Ehdottomasti kuntoisuusloman arvoista toimintaa, Fölikuljettajat vaativat prikaatille.

Alokas Gankhuu Batsuuri Satakunnan Jääkäripataljoonan 2. Jääkärikomppaniasta kertoo, että varusmiehiä tultiin pyytämään apuun, kun linja-auto jäi runsaaseen loskaan kiinni. Hän ei tarkalleen muista, oliko avunpyytäjä auton kuljettaja vai joku sivullinen. Varusmiehet lähtivät kuitenkin joukolla apuun.

Mainos (artikkeli jatkuu alla)

Mainos (artikkeli jatkuu alla)

– Mentiin sitten auttamaan niitä vähän eteenpäin, hän kertoo.

Joukkovoimalla linja-auto saatiinkin liikkeelle. Samaan syssyyn varusmiehet yrittivät saada toisenkin linja-auton liikkeeseen, mutta se oli niin pahasti jumissa, että sitä ei saatu liikkeelle.

Enempää eivät varusmiehet ehtineet jäädä auttamaan, koska koitti lähdön hetki takaisin Säkylään. Aikataulut ovat asepalveluksessa tiukat.

– Meidän oma bussi lähti ihan hyvin liikenteeseen, ei suurempaa ongelmaa, Batsuuri kertoo.

Yhteispeli auttoi auton matkaan

Batsuuri uskoo, että jokainen olisi mennyt samalla tavalla auttamaan tilanteessa.

– Ei se mitenkään erikoinen juttu ollut, meitä sattui vain olemaan paljon, niin saatiin bussit liikenteeseen, hän sanoo.

Batsuuri korostaakin, että kaikki olivat yhdessä mukana auttamassa.

– Ei oltaisi saatu sitä liikenteeseen, jos meitä olisi ollut vain muutama, hän toteaa.

Sosiaalisessa mediassa heränneestä ilosta eivät varusmiehet itse olleet tietoisia.

– Kun on niin kiireistä, niin ei ehditä käyttämään sitä matkapuhelinta, hän toteaa.